**ממאטה בנרג'י** (בבנגלית: **মমতা বন্দ্যোপাধ্যায়**; נולדה ב-5 בינואר 1955) היא פוליטיקאית הודית המכהנת כראש השרים של מערב בנגל מ-2011 ומייסדת הטרינמול קונגרס.

ביוגרפיה
--------

ממאטה בנרג'י נולדה בכלכותה (היום קולקטה), מערב בנגל ב-2 בינואר 1955 למשפחה ממעמד הביניים הנמוך. אביה נפטר בצעירותה. בנרג'י למדה באוניברסיטת כלכותה, בה הוציאה תואר במשפטים ובאומנות. במהלך לימודיה הייתה מעורבת בתנועת הנוער של הקונגרס הלאומי ההודי. והייתה מזכירת הקונגרס במערב בנגל מ-1976 עד ל-1980.

בבחירות ללוק סבהה ב-1984 נבחרה בנרג'י לראשונה ללוק סבהה מטעם הקונגרס. בבחירות ב-1989 איבדה בנרג'י את מושבה, אך היא חזרה וזכתה בו ב-1991, והחזיקה בו מאז ועד 2011.

ב-1991 מונתה לשרה למשאבי אנוש, צורכי צעירים וספורט ופיתוח נשים וילדים בממשלת פ"ו נרסיהה ראו. היא כהנה בתפקידים הללו עד ל-1993.

ב-1997 נקלעה בנרג'י לעימות עם מוסדות הקונגרס במדינתה, כשהיא טוענת כי הקונגרס אינו רציני במאבקו לשלטון במערב בנגל, וכי הוא "קבוצה ב'" למפלגת הקומוניסטית של הודו (מרקסיסטית) ששלטה במדינה מ-1977. בנרג'י הופרשה מהמפלגה, והקימה את טרינמול קונגרס. בנרג'י התמודדה מטעם מפלגתה בבחירות ללוק סבהה ב-1989, ובבחירות ב-1999 הצטרפה לברית הדמוקרטית הלאומית, קואליציית המפלגות שבהנהגת מפלגת העם ההודית. בעקבות כך מונתה לשרת הרכבות בממשלת אטאל ביהארי ואג'פאיי השלישית.

בנרג'י התפטרה מתפקידה במחאה בעקבות חשיפת פרשת שחיתות בממשלה, ובבחירות לאספה המחוקקת של מערב בנגל ב-2001 התמודדה ביחד עם הקונגרס.

בספטמבר 2003 חזרה לממשלת ואג'פאיי כשרה בלי תיק, ובינואר 2004 מונתה לשרת הפחם והמכרות. היא כיהנה בתפקיד עד תבוסת מפלגת העם ההודית בבחירות ב-2004.

בדצמבר 2006 פתחה בנרג'י בשביתת רעב, כמחאה על כוונת ממשלת מערב בנגל להפקיע אדמה מחלקאים בשביל להקים אזור תעשייה ענק. שביתת הרעב, שנמשכה כ-25 יום, עד שבנרג'י קיבלה את בקשת נשיא הודו עבדול קאלאם לחדול ממנה, הביאה לה פרסום נרחב.

ב-2009 הצטרפה טרינמול קונגרס לחזית הפרוגרסיבית המאוחדת של הקונגרס, ובנרג'י חזרה לכהן כשרת הרכבות.

בבחירות לאספה החוקקת של מערב בנגל ב-2011 ניצחה טרינמול קונגרס את המפלגה הקומוניסטית של הודו (מרקסיסטית), ובנרג'י התפטרה מהלוק סבהה ומונתה לראש השרים של מערב בנגל. היא הושבעה לתפקיד ב-20 במאי 2011, כשהיא הופכת לראש השרים ה-11 של מערב בנגל והאישה הראשונה בתפקיד.

קישורים חיצוניים
----------------

ויקישיתוף מדיה וקבצים בנושא **ממאטה בנרג'י** בוויקישיתוף
* ממאטה בנרג'י, ברשת החברתית פייסבוק
* ממאטה בנרג'י, ברשת החברתית אקס (טוויטר)
* ממאטה בנרג'י, ברשת החברתית אינסטגרם
* ממאטה בנרג'י, באתר אנציקלופדיה בריטניקה (באנגלית)

הערות שוליים
------------

1. 1 2  West Bengal CM Mamata Banerjee's political journey, India Today, ‏12 במאי 2011
2. 1 2 3  The fall and rise of Trinamool Congress, The Indian Express, ‏13 במאי 2011
3. ↑  Vajpayee reinducts Mamata Banerjee as cabinet minister without portfolio, India Today, ‏21 בספטמבר 2003
4. ↑  Coal portfolio is good enough: Mamata, Rediff
5. ↑  Mamata ends 25-day hunger strike, Hindustan Times
6. ↑  Railway Gazette International, Mamata Banerjee returns as Minister of Railways, Railway Gazette International, ‏26 במאי 2009
7. ↑  Headlines Today Bureau, Mamata Banerjee takes oath as first woman chief minister of West Bengal, India Today, ‏19 במאי 2011

|  |  |
| --- | --- |
| בקרת זהויות עריכת הנתון בוויקינתונים | 
* GND: 171866010
* ISNI: 0000 0000 3280 7221
* LCCN: n89263410
* SUDOC: 15649017X
* VIAF: 21276909
* WorldCat: lccn-n89263410

 |